El Reial decret 2344/1985, de 20 de novembre, pel qual es regulava la inspecció tècnica de vehicles (ITV), va establir els tipus i freqüències de les inspeccions tècniques a què han de sotmetre's els vehicles matriculats a Espanya.
El Reial decret esmentat va disposar la incorporació escalonada dels vehicles particulars a l'obligatorietat d'inspecció tècnica; d'aquesta manera es feia viable l'adequació de l'oferta inspectora a l'augment de la demanda d'inspeccions derivades del calendari escalonat previst en la disposició transitòria tercera de la norma esmentada.
L'actual xarxa d'estacions d'ITV a escala nacional ha fet possible la millora del servei de manera que en l'actualitat pugui atendre's la demanda d'inspeccions existents.
El Reial decret legislatiu 339/1990, de 2 de març, pel qual s'aprova el text articulat de la Llei sobre trànsit, circulació de vehicles de motor i seguretat viària, faculta l'Administració de l'Estat perquè dicti instruccions i directrius en matèria d'inspecció tècnica de vehicles.
D'altra banda, la necessitat d'aproximació de les legislacions dels estats de la UE, relatives al control tècnic dels vehicles de motor i dels seus remolcs, establerta per la Directiva del Consell número 77/143/CEE i les directives que la modifiquen, 88/449/CEE, 91/225/CEE i 91/328/CEE, per les quals es regulen els vehicles que cal inspeccionar i la seva periodicitat, fa necessari adaptar la legislació espanyola en la matèria en els aspectes en què la normativa comunitària imposa uns controls més estrictes.
A més, el còmput de terminis per a la realització de la primera inspecció s'inicia en la data de la primera matriculació i és aconsellable imposar el mateix criteri en la legislació nacional.
En virtut d'això, a proposta dels ministres de Justícia i Interior i d'Indústria i Energia, i d'acord amb el Consell d'Estat, amb la deliberació prèvia del Consell de Ministres en la reunió del dia 14 d'octubre de 1994,
La inspecció tècnica de vehicles s'ha de fer d'acord amb les prescripcions i normes d'aquest Reial decret.
Aquest Reial decret s'aplica a tots els vehicles matriculats a Espanya, inclosos els vehicles pertanyents als organismes públics i recollits a l'article 6, qualsevol que sigui la seva categoria i funcions.
La inspecció prèvia a la matriculació i la periòdica que correspon als vehicles automòbils i remolcs pertanyents a les forces armades i forces i cossos de seguretat de l'Estat, Parc Mòbil Ministerial i cossos de policia dependents de les comunitats autònomes, les poden dur a terme els mateixos organismes encarregats de mantenir-los i utilitzar-los, d'acord amb les normes que es dictin en forma d'ordre ministerial del ministre de la Presidència, a proposta dels ministres interessats, en concordança amb aquest Reial decret i tenint en compte les tècniques que conté el Manual de procediment d'inspecció a les estacions ITV a què es refereix l'article 12.
Per eximir de l'obligatorietat de la inspecció per no utilitzar el vehicle en les vies públiques és un requisit necessari obtenir la baixa temporal del vehicle en la prefectura provincial o local de trànsit corresponent, per anotar-ho en el Registre de Vehicles, que ha de comunicar aquesta circumstància a l'òrgan competent de la comunitat autònoma del lloc de matriculació.
Les inspeccions tècniques periòdiques es poden fer conjuntament amb qualsevol de les altres inspeccions establertes a l'article 5 del Reial decret 1987/1985, de 24 de setembre, i als paràgrafs a i b de l'apartat 1 de la disposició addicional primera d'aquest Reial decret, sempre que s'efectuïn tots els assajos i comprovacions establerts per a la inspecció periòdica.
Les inspeccions que preveu el paràgraf f de l'apartat 1 de l'article 5 del Reial decret 1987/1985, de 24 de setembre, poden ser requerides sempre que es tingui fundada sospita que el vehicle no reuneix les condicions tècniques exigibles per permetre que circuli i això pugui posar en perill la seguretat viària; en aquests casos, la inspecció s'ha de limitar a l'element o conjunt que se suposi defectuós i no s'ha d'aplicar cap tarifa a aquest servei si, com a conseqüència d'aquesta inspecció, no s'aprecien deficiències en el vehicle.
A petició de l'interessat, és vàlida com a inspecció periòdica si es compleix el que preveu l'apartat 1 anterior, cas en què caldrà aplicar les tarifes corresponents.
En els casos en què estigui reglamentàriament establerta la inspecció tècnica unitària prèvia a la matriculació, aquesta ha de consistir a comprovar que les característiques tècniques del vehicle responen a la reglamentació de seguretat exigible d'acord amb els reials decrets 2140/1985, 2028/1986 i 1528/1988 i les disposicions que els despleguen.
Els vehicles compresos en l'àmbit d'aplicació d'aquest Reial decret s'han de sotmetre obligatòriament a la inspecció tècnica periòdica, en els terminis assenyalats a l'article 6, en una estació ITV autoritzada expressament a aquest efecte per l'òrgan competent de la comunitat autònoma.
En els territoris extrapeninsulars on no hi hagi una estació ITV, la inspecció pot fer-se utilitzant qualsevol altre mitjà autoritzat expressament a aquest efecte per l'òrgan competent de l'Administració pública.
En els casos de vehicles autoritzats per a carreres, concursos, certàmens i altres proves esportives, la inspecció tècnica periòdica s'ha de dur a terme en una estació ITV, llevat que les seves característiques especials els impedeixin el pas per una línia d'inspecció o quan ho estableixi la legislació específica, casos en què pot fer-se fora de l'estació, en les condicions que determini l'òrgan competent de la comunitat autònoma.
En tot cas, abans de les carreres han de passar una inspecció específica feta per qui les organitza.
Les inspeccions periòdiques dels vehicles destinats a obres i serveis, vehicles adaptats per a la maquinària del circ i de fires recreatives ambulants, grans góndoles multieixos i els seus camions tractor especials, góndoles d'estacions transformadores mòbils i maquinària autopropulsada, les ha de fer personal tècnic en una estació ITV, o en els aparcaments dels titulars dels vehicles, quan a causa de les dimensions i el pes no puguin accedir a les estacions ITV esmentades, amb la petició prèvia motivada a l'òrgan competent de la comunitat autònoma del lloc on s'ubiqui l'aparcament, que ha de portar un control de les autoritzacions concedides.
Les inspeccions tècniques periòdiques dels vehicles agrícoles es poden realitzar en estacions ITV especials, quan així ho estableixi l'òrgan competent de la comunitat autònoma.
En el cas de vehicles adaptats per a la maquinària del circ i de les fires recreatives, ambulants, i d'estacions transformadores mòbils, les proves es poden fer amb el vehicle carregat.
La inspecció tècnica periòdica dels vehicles s'ha de fer amb la freqüència següent:
a ) Motocicletes, vehicles de tres rodes, quadricicles, quads, ciclomotors de tres rodes i quadricicles lleugers.
c ) Vehicles d'ús privat dedicats al transport de persones, exclosos els que figuren en els epígrafs a i b, amb capacitat fins a nou places, inclòs el conductor, autocaravanes i vehicles habitatge.
d ) Ambulàncies i vehicles de servei públic dedicats al transport de persones, inclòs el transport escolar, amb aparell taxímetre o sense, amb capacitat fins a nou places, inclòs el conductor.
e ) Vehicles de servei de lloguer amb conductor o sense i d'escola de conductors, dedicats al transport de persones amb capacitat fins a nou places, inclòs el conductor, incloent-hi motocicletes, vehicles de tres rodes, quadricicles, quads, ciclomotors i quadricicles lleugers.
f ) Vehicles dedicats al transport de persones, inclòs el transport escolar i de menors, amb capacitat per a deu places o més, inclòs el conductor.
g ) Vehicles i conjunts de vehicles dedicats al transport de mercaderies o coses, de MMA 3,5 t (massa màxima autoritzada inferior o igual a 3,5 t).
j ) Tractors agrícoles, maquinària agrícola autopropulsada, remolcs agrícoles i altres vehicles agrícoles especials, excepte motocultors i màquines equiparades.
k ) Vehicles especials destinats a obres i serveis i maquinària autopropulsada, amb exclusió d'aquells la velocitat dels quals per construcció sigui inferior a 25 km/h.
l ) Estacions transformadores mòbils i vehicles adaptats per a la maquinària del circ o fires recreatives ambulants.
Els vehicles catalogats com a històrics s'han de sotmetre a inspeccions periòdiques en les condicions que assenyali l'òrgan competent de la comunitat autònoma on resideixi el propietari, exceptuant els vehicles de col·lecció, que s'han de sotmetre a inspecció tècnica periòdica segons les freqüències que els correspongui d'acord amb el que disposa aquest article.
L'antiguitat del vehicle s'ha de computar a partir de la data de matriculació que consti en el permís de circulació.
En el cas de vehicles matriculats amb anterioritat, tant en el territori nacional com a l'estranger, l'antiguitat del vehicle ha de ser computada a partir de la data de primera matriculació o posada en servei que consti en el permís de circulació del vehicle o document equivalent.
En el cas de vehicles mixtos, la freqüència d'inspecció aplicable ha de ser la més restrictiva entre els corresponents al transport de persones o mercaderies aplicable al vehicle de què es tracti.
L'assignació del termini de validesa en totes les inspeccions s'ha de fer tenint en compte que el vehicle no ha d'estar sense passar inspecció un temps que excedeixi el reglamentàriament establert d'acord amb la seva antiguitat.
En les inspeccions realitzades amb antelació a un canvi de freqüència i en data pròxima al canvi, el termini de validesa es fixa incrementant a la data en què es produeix el canvi un període de temps igual al de la nova freqüència.
Les inspeccions tècniques voluntàries poden ser considerades com a inspeccions periòdiques, sempre que es facin tots els assajos i les comprovacions exigits per a aquestes inspeccions.
En tots els casos, el termini de validesa de les inspeccions comença a comptar a partir de la data en què la inspecció hagi estat considerada favorable.
Qualsevol vehicle que hagi sofert, com a conseqüència d'un accident o una altra causa un dany important que pugui afectar algun element de seguretat dels sistemes de direcció, suspensió, transmissió o frenada, o el bastidor o l'estructura autoportant en els punts d'ancoratge d'algun d'aquests òrgans, ha de ser presentat a inspecció abans de la nova posada en circulació, en la qual es dictamini sobre l'aptitud del vehicle per circular per les vies públiques.
Si el resultat de la inspecció és desfavorable, l'estació ITV ho ha de fer constar en l'informe d'inspecció, i procedir d'acord amb el que preveu l'article 11, apartat 2.
En els casos en què el vehicle, per canvi d'ús, servei, dedicació o destinació, es vegi obligat a una freqüència d'inspecció més severa o impliqui alguna modificació tècnica del vehicle, s'ha de fer una inspecció, i s'ha d'anotar a la targeta ITV la nova destinació i la nova data d'inspecció corresponent a la nova periodicitat per l'òrgan competent de la comunitat autònoma on s'ha dut a terme la inspecció.
Si el canvi d'ús, servei, dedicació o destinació del vehicle té lloc abans del venciment del primer termini d'inspecció, i no implica cap modificació tècnica del vehicle, només s'ha de fer l'anotació pertinent a la targeta ITV, i s'ha d'anotar com a termini de la primera inspecció la que li correspondria a la situació més severa de les dues.
En el cas de vehicles de turisme, no són necessàries aquestes anotacions si el fabricant inclou a l'apartat observacions de la targeta ITV una diligència en què indiqui que el vehicle ha de passar la primera inspecció periòdica al cap de dos anys de la seva matriculació si va ser destinat a lloguer sense conductor i passa a destinació o servei particular.
Els camions tractor-automòbils i els semiremolcs poden ser inspeccionats conjuntament o separadament.
Disposar de la targeta ITV actualitzada és un requisit indispensable per a l'obtenció o renovació de l'autorització de transport.
Per diligenciar les transferències de vehicles cal comprovar que el vehicle està al corrent de les inspeccions tècniques que li corresponguin.
En cas que no n'estigui al corrent, la prefectura provincial o local de trànsit ha d'anotar la transferència i iniciar simultàniament els procediments establerts reglamentàriament per sancionar, si escau, l'incompliment de les obligacions sobre inspeccions tècniques i garantir que el vehicle en qüestió reuneix les condicions necessàries per circular, amb notificació formal a l'interessat i/o adquirent.
El resultat de les inspeccions tècniques s'ha de fer constar, per l'entitat que l'efectuï, a la targeta ITV o certificat de característiques.
Si el resultat d'una inspecció tècnica és desfavorable, l'estació ITV ha de concedir al titular, per solucionar els defectes observats, un termini inferior a dos mesos, l'extensió concreta del qual s'ha de determinar tenint en compte la naturalesa d'aquests defectes.
El titular del vehicle és directament responsable que es repari el vehicle, que ha de quedar inhabilitat per circular per les vies públiques, excepte per al seu trasllat al taller o per a la regularització de la seva situació i tornada a l'estació ITV per a nova inspecció.
Una vegada solucionats els defectes, ha de presentar el vehicle a nova inspecció a la mateixa estació ITV o en la que designi l'òrgan competent de la comunitat autònoma, amb la petició prèvia del titular i quan hi hagi raons que ho justifiquin.
Si transcorreguts dos mesos el vehicle no s'ha presentat a inspecció, l'estació ITV ho ha de comunicar a la Prefectura provincial o local de Trànsit, i proposar la baixa del vehicle.
Si el vehicle és presentat a la segona revisió fora del termini concedit per a la seva reparació, s'ha de fer una inspecció completa del vehicle.
Sense perjudici del que estableix l'article 35.2 del Reglament general de vehicles, si en una inspecció tècnica desfavorable el vehicle acusa deficiències o desgastos de tal naturalesa que la seva utilització constitueix un perill per als ocupants o per als altres usuaris de la via pública, l'estació ITV ha de qualificar la inspecció de negativa.
En aquest cas, el trasllat eventual del vehicle des de l'estació fins a la seva destinació s'ha de fer per mitjans aliens al mateix vehicle, i s'han de mantenir les actuacions que per a les inspeccions tècniques desfavorables estableix l'apartat anterior.
En tots els casos, la relació de defectes observats a la inspecció ha de ser certificada en l'informe oficial d'inspecció tècnica de vehicles a què es refereix l'article 13 d'aquest Reial decret.
En cas que una inspecció tècnica sigui desfavorable o qualificada de negativa, l'interessat no pot sol·licitar a una altra estació ITV una nova inspecció, llevat d'autorització expressa de l'òrgan competent de la comunitat autònoma on es va fer la inspecció.
El resultat de totes les inspeccions l'ha de comunicar l'estació d'ITV que les efectuï a l'òrgan competent de la comunitat autònoma.
Igualment, l'estació d'ITV l'ha de comunicar per mitjans telemàtics, el dia de la inspecció, al Registre de vehicles, seguint les instruccions que a aquest efecte dicti l'organisme autònom Prefectura Central de Trànsit.
Així mateix, anualment, els òrgans competents de les comunitats autònomes han d'enviar a l'òrgan directiu del Ministeri d'Indústria, Turisme i Comerç competent en matèria de seguretat industrial informació sobre el nombre i els resultats de les inspeccions tècniques de vehicles, així com la freqüència dels defectes observats, basant-se en les dades que figurin als informes d'inspecció.
Totes les inspeccions favorables i els seus resultats s'han d'anotar en el Registre de vehicles de la Direcció General de Trànsit, anotació que, d'acord amb l'article sisè de la Llei 16/1979, de 2 d'octubre, merita la taxa corresponent.
D'acord amb el que estableix l'article 15 de la Llei 30/1992, de 26 de novembre, de règim jurídic de les administracions públiques i del procediment administratiu comú, la gestió de la taxa pot ser objecte d'encàrrec de gestió per l'Administració General de l'Estat a les comunitats autònomes, mitjançant la subscripció del corresponent conveni en què s'ha de determinar el procediment per a la transferència a la Direcció General de Trànsit de la recaptació de la taxa efectuada per l'organisme inspector.
En la inspecció dels vehicles s'han de seguir els criteris tècnics d'inspecció descrits en el Manual de procediment d'inspecció de les estacions ITV elaborat pel Ministeri d'Indústria i Energia, d'acord amb els òrgans competents de les comunitats autònomes.
Aquest manual ha d'estar disponible a totes les estacions ITV perquè els titulars dels vehicles sotmesos a inspecció el puguin consultar.
Caldrà actualitzar el manual quan variïn els criteris tècnics d'inspecció, tant de caràcter nacional com comunitari o internacional, en aquesta matèria.
En tots els casos en què un vehicle sigui inspeccionat en una estació d'ITV s'ha d'emetre un informe d'ITV d'acord amb el que preveu el Reial decret 1987/1985, de 24 de setembre, que ha d'estar signat pel director tècnic de l'estació ITV o per la persona en qui hagi delegat, amb l'autorització prèvia de l'òrgan competent de la comunitat autònoma.
L'anotació del resultat de la inspecció en la targeta ITV o certificat de característiques l'han de signar les persones abans indicades.
Tots els vehicles que hagin superat favorablement la inspecció tècnica han de portar el distintiu indicat al Reial decret 1987/1985, de 24 de setembre.
Tots els vehicles que hagin passat una inspecció tècnica han de portar l'últim informe d'inspecció, a què es refereix l'article 13, que el conductor ha d'ensenyar als agents de l'autoritat encarregats de la vigilància del trànsit que l'hi sol·licitin.
A més de les inspeccions que estableix l'apartat 1 de l'article 5 del Reial decret 1987/1985, de 24 de setembre, sobre instal·lació i funcionament de les ITV, poden efectuar-se en les estacions esmentades les inspeccions següents:
a ) Inspeccions a vehicles accidentats amb danys importants a l'estructura o als elements de seguretat, segons disposa l'article 6, apartat 5, d'aquest Reial decret.
b ) Inspeccions prèvies per a la qualificació d'idoneïtat de vehicles destinats al transport escolar i de menors.
Aquestes inspeccions, a més de les que estableix l'apartat 1 de l'article 5 del Reial decret 1987/1985, de 24 de setembre, llevat de les especificades en els paràgrafs a, g, h, j i k de la disposició esmentada, les han de portar a terme personal de l'administració o les entitats que aquesta autoritzi, i sota la seva supervisió, en els terminis que disposi l'òrgan competent de la comunitat autònoma i que siguin compatibles amb la normativa vigent.
No obstant el que disposa l'article 9 del Reial decret 1987/1985, l'òrgan competent de la comunitat autònoma pot dictar normes per a l'organització del servei que limitin temporalment la utilització de determinades estacions per a un determinat tipus d'inspeccions.
El que disposa aquest Reial decret en matèria de vigilància i disciplina del trànsit s'entén sens perjudici de les competències que tinguin assumides les comunitats autònomes a través dels seus estatuts.
Les estacions ITV han de dotar de la targeta ITV els tractors i maquinària agrícola matriculats amb anterioritat a 1986 que compleixin les disposicions de seguretat viària (en cas que no la tinguin), ja sigui presentant el certificat de fabricació expedit pel fabricant, d'on s'obtindran les dades tècniques, o per comprovació tècnica de l'estació ITV on es presenti el vehicle.
Els vehicles agrícoles que, per la seva construcció o ús, no compleixin els requisits exigits per a la circulació per carretera poden adaptar-los a les disposicions vigents; altrament, l'estació ITV els ha de qualificar com a no aptes per circular i notificar-ho a la prefectura provincial o local de trànsit.
No obstant el que disposa l'article 2 d'aquest Reial decret, les estacions que s'hagin posat en funcionament en virtut del que estableix l'article 2 del Reial decret 2344/1985, de 20 de novembre, poden continuar la seva activitat d'inspecció per al conjunt de vehicles a què hagin estat destinades, amb subjecció a les periodicitats i al manual de procediment d'inspecció de les estacions ITV que regula aquest Reial decret.
Les targetes emeses com a conseqüència d'una inspecció efectuada abans de l'entrada en vigor d'aquest Reial decret són vàlides fins a la data que s'hagi determinat a les targetes; en qualsevol cas, la periodicitat de les inspeccions s'haurà d'ajustar, a partir d'aquell moment, al que estableix aquest Reial decret.
En la Comunitat Autònoma de Cantàbria, els serveis corresponents a l'Administració general de l'Estat han d'exercir les funcions d'inspecció tècnica de vehicles fins que es porti a terme el traspàs de serveis que preveu l'article 22 de la Llei orgànica 9/1992, de 23 de desembre, de transferència de competències a les comunitats autònomes que van accedir a l'autonomia per la via de l'article 143 de la Constitució.
Queden derogats el Reial decret 2344/1985, de 20 de novembre, i les disposicions del mateix rang o inferior que s'oposin al que disposa aquest Reial decret.
El ministre d'Indústria i Energia queda facultat per dictar les disposicions que calguin per desplegar aquest Reial decret.